Den norske smøresjefen: – Vi kommer aldri til å ha tilgang til all smøring
* Født: 9. juni 1970. * Oppvokst: Fauske. * Bodde i USA fra 1990 til 2006. * MBA i informasjonsteknologi. * Trener ved University of Denver. * Fra 2006 smøresjef i Norges Skiforbund. * Frem til 2018 sjef for Olympiatoppens smøringsprosjekt. Smøresjefen fastslår at Norge aldri kommer til å ha tilgang til alle mulige smøringsprodukter. Han sitter i bilen på vei til VM-byen Falun når VG snakker med ham. – Det ble sagt i Sotsji at dere ikke hadde tilgang til de samme produktene som konkurrentene ... – Det var storm i et vannglass. Jeg ble spurt på en pressekonferanse av en journalist om vi hadde samtlige produkter på markedet, og jeg svarte at «nei, det har vi ikke». Men jeg tror ikke det ville ha gjort noen forskjell. Vi må konsentrere oss om de produktene vi har tilgang til. Vi kan ikke ha alle smurningsprodukter. Noen lag jobber nærmere med enkelte smurningsleverandører enn andre, som vi. Vi må uansett konsentrere oss om de produktene vi får og har tilgang til. – Det hører med til historien at etter pressekonferansen kom det flere firmaer med nye produkter til oss, men ingen av dem var noe bedre enn det vi hadde allerede. – Så OL-bommertene handler ikke om produktene dere manglet? – Nei! I OL var vi ikke gode nok, vi kan ikke skylde på noen. Vi kommer aldri til å ha tilgang til alle produktene. – Frykter du «Sotsji-føre» i Falun? – Jeg frykter ingen fører. Vi drar hit for å gjøre jobben. Blir det Sotsji-føre, så har vi erfaringen fra Sotsji og feilene vi gjorde der. – Vi gjør stort sett det samme uansett om det går bra eller dårlig. Vi bruker alle renn i forkant av mesterskap til å trene på prosesser vi må bli gode på. Det er små detaljer og man må lære fra det man gjør rett samt det man gjør feil. Løperne må uansett gå på det beste vi finner. Noen gang er vi best, andre ganger ikke. Vi finner alltid bra alternativer, men noen ganger er det ikke godt nok i forhold til konkurrentene. – Har noen sluttet i smøretraileren siden sist vinter? – Ja, en måtte tilbake til sin vanlige jobb etter permisjon. – Så ingen har fått sparken etter Sotsji? – Nei! Når vi gjør det dårlig, så taper vi som et lag. Og når vi gjør det bra, så gjør vi det også som et lag. – Kan dere bomme igjen? – Smørebommer kommer, men vi vet ikke hvor og når. – Hva slags snø har dere mest problemer med? – Vi har nok størst utfordring som landslag med finkornet snø. – Og hva er dere best på? – Grovkornet, våt snø pleier vi å gjøre det bra på. – Kan det bli det i Falun-VM? – Tja, det kan se lovende ut nå, men det vet vi ikke. Vi håper uansett føre å stå i bakgrunnen å rope hurra for Norge og gode resultater, selv om det ikke blir grovkornet, våt snø. – Hvor mange produkter kan dere ha under skiene på det meste? – Av gliprodukter kan det være glider, pulver og topping. Tre, ja av og til opptil fire gliprodukter. Så har vi manuelt ett til to verktøy. Når det gjelder festesmurning kan det være tre-fire produkter. Så til sammen blir det mange ... Og hvis du regner inn slipen og skiene også, så blir det veldig mange. – Dere bruker aldri blå Swix? – Vi prøver å gjøre det enklest mulig, slik at vi kan konsentrere oss om selve håndarbeidet, det er viktig for at skiene skal fungere optimalt for hver enkelt løper, deres ski, form og teknikk.. – Ligger Norge i tet når det gjelder smøring? – Vi er blant de beste, men ikke alltid de beste. Det er mange gode nasjoner, og alle har sine spesialfører.
Knut Nystad sier at Norge ikke har noen å skylde på for bommertene i OL-løypene i Sotsji.